
Työtä, opiskelua, kontakteja


Vanhan toimistorakennuksen käytävän lattia hohti puhtaana loisteputkien kelmeässä valossa. Siivousurakkaansa lopetteleva Riina työnsi siivouskärryä puolijuoksua kohti aulaa. Seinällä oleva kello näytti olevan melkein puoli viisi.


– Apua, noin paljon, nyt on kiire.


Hän työnsi siivouskärryt komeroon, pani mopit kuivamaan ja välineet järjestykseen. Sitten hän nappasi vielä roskapussit mukaan ja tönäisi siivouskomeron oven kiinni. Toimistossa ei ollut enää ketään, joten Riina lukitsi ulko-oven ja pani hälytykset päälle.


Rappukäytävästä pääsi suoraan hissillä alas kellarin jätekatokseen.


Riinan piti ehtiä kotiin ja käydä nopeasti suihkussa, jotta ehtisi rientää illan luennolle. Diplomiinsinööriksi valmistuminen vaati ponnisteluja, varsinkin kun tutkintoa suoritti työn ohessa. Opiskelut olivat sujuneet kuitenkin odotettua paremmin, ja Riinan oli määrä valmistua etuajassa. Tästä Riinan oli kiittäminen myös työnantajaansa, Monikaa, jonka firmassa Riina sai räätälöidä työaikansa itselleen sopiviksi.


Riina oli tehnyt siivoustyötä monta vuotta. Hän aloitti alalla jo teini-ikäisenä, ensimmäinen kesätyö oli sairaalan siivoustiimissä. Tekniikka puolestaan kiinnosti tyttöä jo pienenä. Koulussa lempiaineita olivat matematiikka, fysiikka ja kemia. Lukion jälkeen Riina jatkoi opiskelua ammattikorkeakoulussa ja valmistui insinööriksi. Myös silloin Riina teki iltaja viikonlopputöitä siivousalalla. Vaativan teoreettisen opiskelun vastapainoksi sielu ja ruumis suorastaan vaativat ruumiillista ponnistelua. Kun muut lähtivät salille ja lenkille, Riina purki energiaa siivoukseen. Samalla tuli palkkaa ja hyvä mieli. Moni toveri ylenkatsoi siivoustyötä, se ei kelvannut akateemisille opiskelijoille. Miksi? Sitä Riina ei koskaan ymmärtänyt. Hän arvosti siivoustyötä sekä siivousalalla toimivia.


Valmistuttuaan insinööriksi Riina työskenteli pari vuotta projektissa ympäristöalan yrityksessä. Yritys oli pieni materiaalinkierrätykseen erikoistunut firma, jonka työntekijöistä suurin osa oli miehiä. Riina sopeutui hyvin porukkaan ja oli pidetty työtoveri. Hän oli kuitenkin päättänyt jatkaa opiskelua yliopistossa.


Naisena on vaikeaa saada alan töitä. Totuus on, että piti olla pätevämpi kuin mies, jos halusi pärjätä kilpailussa.


Viime keväänä Riina oli tutustunut Monikaan. Monikalla oli oma siivousalan yritys, pieni mutta menestyvä. Työntekijöitä oli parisenkymmentä. Riina tunsi paljon siivousalan ihmisiä ja haki työtä Monikan firmasta toverinsa suosituksesta. Palkka oli parempi mitä suuret konsernit tarjosivat. Lisäksi Monika piti hyvää huolta työntekijöistään.


Riina sai työpaikan. Pian Riina ja Monika olivat ystävystyneet ja Riina teki keikkaa niin paljon kuin opiskelut antoivat myöten. Monika kannusti Riinaa opiskeluissa ja jousti työajoissa tarpeen mukaan.


Eräänä aamuna Riinalla oli tapaaminen Monikan kanssa. Ilmeisesti kyseessä oli jokin uusi kohde, jonne hänen oli tarkoitus mennä siivoamaan.


Toimistossa tuoksui tuore kahvi, kun Riina avasi oven.


– Huomenta, tule kahville. Ostin meille lohileivät, Monika huudahti iloisesti, kun Riina asteli sisään.


– Kiitos, en syönytkään aamiaista, luotin siihen, että sinä järjestät asian...


Monika oli Riinaa jonkun verran vanhempi. Pienestä ikäerosta huolimatta heillä synkkasi kuitenkin hyvin. Monika teki edelleen itse myös siivoustyötä, vaikka firman pyörittäminen vei aikaa varsinaiselta siivoukselta. Kenties sutjakan varren salaisuus oli juuri siivoaminen. Riina ei muistanut juurikaan tavanneensa pyylevää saati ylipainoista siivousalan ihmistä, sen verran fyysistä työ oli.


– No niin, mitä sinulla on tarjolla minulle? Riina kysyi, kun kuulumiset oli vaihdettu. – Enkö mene enää isännöintitoimistoon?


– Sain uuden kohteen. Se saattaisi olla sinulle sopiva. Yritys on sitä paitsi sinua kiinnostavalla alalla, ympäristöteknologiaa. Ei sen puoleen, että minä siitä mitään ymmärtäisin... Monika naurahti.


Monika oli joskus mielessään ihmetellyt, kuinka tämä koulutettu tyttö halusi tehdä siivoustyötä, vaikka luultavasti olisi saanut paremminkin palkattua työtä itselleen. Tyttö oli ahkera ja tunnollinen sekä ehdottoman luotettava. Monika ymmärsi, että ennen pitkää Riina jättäisi hänet ja jatkaisi työuraansa muualla.


– Yrityksen toimisto menee kiinni periaatteessa neljältä, tosin talossa saattaa olla iltaisinkin väkeä.


Työntekijöillä on liukuva työaika. Kuulemma myös keskeneräiset projektit saattavat vaatia työntekijöitä tekemään iltatöitä. Mutta yhtä kaikki, sinä saat itse päättää työaikasi, siivoatko illalla vai päivällä. Teet oman aikataulusi sen mukaan, miten luennoilta pääset. Tämä kohde on meillä ainakin siihen asti kun valmistut.


Monika selasi papereitaan. – Kolme kertaa viikossa, pari, kolme tuntia pitäisi riittää.


– Selvä, kuulostaa hyvältä.


– Kävin eilen tutustumassa kohteeseen, ja teimme sopimuksen. Työpisteet näyttivät suhteellisen siisteiltä: perustoimisto, mutta likaisia kenkiä saattaa lojua lattialla silloin tällöin. Mustia sormenjälkiä pinnoilla, tiedäthän sinä. Työntekijät ovat pääasiassa miehiä.


Kyllähän Riina tiesi. Monenlaista oli tullut vastaan vuosien varrella.


– Milloin aloitan?


– Voisimme mennä sinne yhdessä ensimmäisellä kerralla. Pääsetkö huomenna?


Riina otti esiin kalenterinsa ja katsoi luentoaikatauluja.


– Huomenna sopii hyvin. Illalla?


– Mennään päivällä, niin tavataan koko henkilökunta. On mukavampi tehdä töitä, kun on esittäydytty kaikille.


– Aivan. Tehdään niin.


Riina asui kaupungin keskustan tuntumassa omassa, pienessä kaksiossa. Hän oli ostanut asunnon, vaikka siihen periaatteessa upposivat kaikki hänen rahansa.


Hän kuitenkin järkeili, että sijoitus kannatti, koska asunnon saisi myytyä, mikäli tuli ongelmia maksuissa.


Riina viihtyi pikku kodissaan. Omasta mielestään häntä oli onnistanut, kun oli löytänyt tämän huoneiston. Hän oli tehnyt pientä remonttiakin, maalannut seiniä ja korjannut kaapistoja. Insinöörinä hän selviytyi helposti rakennushommista.


Pikaisen suihkun jälkeen Riina lähti yleensä yliopistolle. Se sijaitsi vain parin korttelin päässä hänen asunnoltaan, joten matkaan ei mennyt kuin viisi minuuttia.


Riinalla ja Monikalla oli treffit puolenpäivän aikaan uuden siivouskohteen ulko-ovella. Monikalla oli kädessään nippu avaimia.


– Hei, huudahti Monika ja näytti freesiltä ja edustavalta kuten aina. – Tässä ovat kaikki tämän firman avaimet, mitä tarvitset. Ulko-oveen, roskakatokseen, siivouskomeroon... En tiedä, mitä kaikkea tässä on. Katsotaan tuolla sisällä sitten.


He löysivät avaimien joukosta ulko-oven avaimen. Riina merkitsi sen ja menivät sisään. Toimisto sijaitsi neljännessä kerroksessa. Sinne pääsi hissillä.


– Jännittääkö? kysyi Monika.


– Aina vähän. Menee hetki, ennen kuin oppii uuden kohteen tavat ja tutustuu ihmisiin. Vaikka eipä heitä juuri tapaa, jos käy illalla siivoamassa.


Hissi pysähtyi neljänteen kerrokseen, ja he astuivat ulos. Vasemmalla puolella oli ovi, jonka ovessa luki "Green Future Oy". Mikä upea nimi yritykselle, mietti Riina. Monika painoi summeria.


Oven avasi nuori nainen. Nainen oli pitkä ja hoikka, hyvin elegantisti pukeutunut nuoresta iästään huolimatta – kaunis, mutta ei korostanut sitä liialla meikillä vaan näytti pikemminkin pitävän korostetun matalaa profiilia.


Monika esittäytyi ja esitteli myös Riinan. – Olemme uudet siivoojanne. Tulimme tutustumaan toimistoonne, olemme sopineet tapaamisesta. Onko Rauno Heikkinen tavattavissa?


Tyttö hymyili ystävällisesti ja sanoi nimekseen Jaana. Hän oli puhelinkeskus ja "yleismies–jantunen", mikä titteliksi muutettuna oli toimistoassistentti.


– Voitteko odottaa hetkisen? Jaana sanoi.


Hänen pöydällään oli pino papereita, ja puhelin soi vähän väliä. Tyttö näytti hyvin kiireiseltä, mutta rauhallisesti hän hoiti asian kerrallaan.


Monika ja Riina istuivat aulaan odottamaan. Rauno Heikkinen oli lounaalla, mutta palaisi pian. Hänen olisi itse asiassa jo pitänyt palata, mutta ilmeisesti firmassa liu'uttiin myös lounasajoissa.


Monikalla ja Riinalla ei ollut kiire, joten he joutivat kyllä odottamaan tovin.


Heidän keskustellessaan niitä näitä eräästä työhuoneesta kuului huuto: – Jaana! Jaana, tule tänne!


Riina vilkaisi Jaanaa, joka puhui puhelimessa. Käväisikö tytön kasvoilla lievä ärtymys?


– Jaana!


Miehen ääni muuttui kovemmaksi, hän miltei ärjyi tytön nimen.


Jaana näytti pinnistelevän, jotta saisi puhelun loppumaan, mutta langan toisessa päässä oleva kumppani ei ollut samaa mieltä ja keskustelu jatkui. Tytön kasvot alkoivat muuttua punaisiksi, ja hän naputteli kärsimättömänä kynäänsä pöytää vasten.


Pian yhden työhuoneen ovi paiskattiin auki ja huoneesta ryntäsi ulos mies. Ei ollut epäilystäkään, etteikö mies ollut raivoissaan. Hän oli jo avaamassa suutaan, kun huomasi aulassa istuvat vieraat. Siinä samassa hänen ilmeensä muuttui ja hän kääntyi tervehtimään aulassa istuvia naisia. Riinasta miehen lipevä hymy ja arvioiva katse tuntuivat jotenkin epämiellyttävältä. Mies oli kuitenkin suhteellisen komea: itsevarman näköinen, paksut, tummat, hyvin leikatut hiukset, vanttera joskaan ei treenattu vartalo, kallis puku. Tuoksukaan ei ollut halvinta marketin partavettä. Miehellä tuntui olevan rahaa, jota hän näytti käyttävän mielellään itseensä.


Jaana sai vihdoin puhelun loppumaan ja nousi pöydän takaa. – Niklas? Oliko sinulla jotain?


– Jaana, meillä on vieraita? He ovat varmaan Ympäristöministeriöstä, eikö totta? Te olette hiukan etuajassa. Saanko esitellä itseni, olen Niklas Sjöström, insinööri. Hoidan isoa osaa projekteistamme ja vastuullani on myös ministeriön yhteistyö.


Niklas seisoi polleana naisten edessä kuin kukkopoika. Hän tuli käsi ojossa kohti Monikaa ja Riinaa. He kättelivät, tietenkin, Niklaksen kädenpuristus oli vahva. Varmasti se oli opeteltu ja harjoiteltu konsulttien markkinointiluennoilta.


Jaanan kasvot punehtuivat entisestään. Toisaalta Riina oli havaitsevinaan pienen hymyn kareen tytön suupielessä. Tilanne oli kieltämättä herkullinen kaikkien muiden paitsi Niklaksen kannalta.


– Esittelen mielelläni, Jaana sanoi. – Tässä ovat meidän uudet siivoojamme, Riina ja Monika. Tervetuloa taloon.


Näytti siltä, että yllättyneen Niklaksen aivot joutuivat hetken prosessoimaan tätä tietoa. Mutta kun hän ymmärsi asian, miellyttävät kasvot vääristyivät vihaisiksi. Ja turhautuneen Niklaksen kohteeksi joutui Jaana.


– Siivoojat! Niklas sylkäisi halveksuen sanan suustaan. – Minulla on kiire. Kun huudan, sinä tulet heti! Niklas huusi Jaanalle. – Minulla ei ole aikaa juosta täällä sihteerien perässä. Ota kopiot näistä papereista ja tuo ne huoneeseeni. Tarvitsen ne pian! Niklas puhkui ja marssi takaisin työhuoneeseensa ja paiskasi oven kiinni perässään.


Jaana näytti nololta.


– Olen pahoillani, hän aloitti, mutta Monika keskeytti hänet.


– Älä turhaan, ei tässä mitään hätää ole. Kaikki hyvin.


Samassa herra Heikkinen astui aulaan. Vanhempi herrasmies tervehti iloisesti Jaanaa ja otti lämpimästi vastaan Riinan ja Monikan.


– Anteeksi kovasti, että olen myöhässä. Jäin suustani kiinni. Minua ei näköjään saisi päästää lounaalle ollenkaan...


Mies näytti olevan vilpittömästi pahoillaan. – Mennäänpä sitten tervehtimään kaikkia ja tutustumaan taloon.


Rauno Heikkisen kanssa oli helppoa jutella. Hauska mies oli mutkaton, ja firman henkilökunta oli ystävällistä. He kävivät asioita läpi samalla kun esittäytyivät paikalla oleville.


Viimeisenä oli vuorossa Niklaksen huone. Riinaa puistatti, kun Rauno koputti Niklaksen oveen ja avasi sen.


– Hei Niklas, onko sinulle kiire? Esittelen sinulle meidän uudet ammattilaisemme, Riina tulee pitämään huolta toimistomme siisteydestä, eikö olekin hienoa!


Niklas tuijotti tietokoneen ruutua ja vain hätäisesti nosti katseensa heihin päin. – Nyt on tosiaan vähän kiire.


Rauno ei joko huomannut Niklaksen tylyyttä tai ei välittänyt siitä vaan jatkoi.


– Oletteko kuulleet sitä vitsiä, kun insinööritoimistossa oli leijona? Joka päivä se söi yhden insinöörin, mutta kukaan ei huomannut mitään. Vasta kun leijona erehtyi syömään talon siivoojan, leijona paljastui...


Rauno hohotteli tarttuvaa naurua. Niklas tuijotti kärsimättömänä eteensä.


– Jospa me tästä...


Monika siirtyi ovea kohti. Riina tunsi Niklaksen arvioivan katseen itsessään. Mies mittaili häntä päästä jalkoihin. Se tuntui epämiellyttävältä.


- No niin, Rauno sanoi, kun he olivat taas aulassa. – Etköhän sinä Riina tästä hommasta selviä oikein hyvin. Ja ainahan me voimme tulla kysymään sinulta neuvoa, jos meillä tulee jotain ongelmia teknologian saralla...


Rauno tunsi Riinan taustan, ja he olivat tehneet hiukan myös yhteistyötä harjoitteluiden puitteissa.


– Jospa minä keskityn vain siivoamiseen tällä kertaa, Riina naurahti. – Katsotaan sitten keväällä kun olen valmis. Ehkä tulen kysymään sinulta vielä töitä, muutakin kuin siivousta.


– Ilman muuta. Tervetuloa, sanoi Rauno.


Mitä tuumit? Onko paikka ok? Monika kysyi, kun he olivat päässet ulos.


– On ok, Riina sanoi. – Onhan siellä se hankala tapaus, se insinööri-Niklas, mutta jokaiseen työyhteisöön kuuluu se mätä omena. Enköhän pärjää hänenkin kanssaan. Sitä paitsi tuskin näen häntä paljonkaan, jos käyn siivoamassa iltaisin.


– Juuri näin. Tuskin hän aiheuttaa hankaluuksia.


Huomisesta lähtien sitten hoidat tämän kohteen, kiitos sinulle.


Riinalla oli kiireinen päivä. Hän oli päättänyt mennä töihin vasta neljän jälkeen. Huoneet oli helpompi siivota, kun ei tarvinnut häiritä ketään.


Yliopiston kahvilassa oli Riinan kavereita. Moni heistä valmistuisi keväällä, ja sen jälkeen tiet erkanisivat.


– Tuletko, Riina, illalla Klubille? kysyi Matti.


– En taida jaksaa, menen töihin illalla, ja aamulla on taas luento. Pitäisi yrittää tehdä lopputyötäkin, siinä on vielä sarkaa...


– Sinä olet liian tunnollinen, huikkasi väliin Miia. – Ehditkö pitää ollenkaan hauskaa? Kerranhan tässä vain ollaan nuoria.


– Missä olet nyt töissä? Matti tiedusteli.


– Aloitan tänään yhdessä ympäristöalan yrityksessä, tosin siivoan siellä... Riina sanoi melkein anteeksipyytävästi ja katui saman tien.


Hänellä ei ollut yleensä tapana hävetä työtään, oli hän sitten siivoojana tai insinöörinä. Ystävät tunsivat Riinan jo niin hyvin, että tiesivät tämän kulkevan omia polkujaan. Tyttö tiesi mitä teki ja teki mitä halusi.


– Ehkä saat yrityksestä vielä muitakin töitä kuin siivoamista, Miia totesi. – Verkostoja pitää luoda, niinhän sitä sanotaan.


Riina oli Green Futuren alaovella varttia yli neljä.


Painaessaan hissin nappia neljänteen kerrokseen hän tunsi jännityksen nipistelevän mahassaan. Se ei ollut ollenkaan tavallista. Yleensä hän meni töihin rentona. Siivoaminen oli hänelle kuin meditaatiota. Kun ajatukset pystyi keskittämään siihen, mitä oli juuri sillä hetkellä tekemässä, stressi ja huoli huomisesta katosi. Nyt olo oli epämiellyttävä. Hän pelkäsi, että Niklas olisi vielä paikalla ja tekisi hänen työstään hankalaa.


Työntäessään avainta Green Future Oy:n oveen Riina totesi, että paikalla oli vielä henkilökuntaa, koska hälytys ei ollut päällä. Aulassa astuessaan hän näki, kuinka Jaana veti takkia ylleen ja tuli laukku olalla viuhuen kohti ovea.


– Ai hei, olen juuri lähdössä. Meni hiukan pitkään. Jaana näytti stressaantuneelta. – Täällä on vielä muutama henkilö töissä. Viimeinen sammuttaa valot.


– Aivan.


Riina haki siivouskomerosta tarvikkeet ja ryhtyi töihin. Käytävän päässä oli huoneen ovi raollaan.


Riina koputti oveen ja kurkkasi sisään. Harmaahiuksinen rouva tutki pöydällä olevia papereita nenä melkein kiinni tekstissä.


– Anteeksi, häiritsenkö? Saanko tulla siivoamaan?


Nainen näytti rasittuneelta. Hän pani silmälasit otsalle ja vilkaisi Riinaa välinpitämättömästi.


– Tule vain. Oikeastaan voisin pitää pienen tauon.


Älä sitten koske mihinkään! nainen sanoi napakasti. – Edellinen siivooja siirteli papereita sinne ja tänne. Hirveä selvitteleminen missä on mikäkin...


Rouva katsoi Riinaa kuin tämä olisi heikkolahjainen typerys, joka aikoisi tahallaan tehdä tihutyötä rouvan arvokkaille papereille.


– En tietenkään koske papereihin, Riina sanoi ja yritti kuulostaa vakuuttavalta.


Silloin tällöin vastaan tuli ihmisiä, jotka tuntuivat arvostavan ihmisiä heidän titteliensä mukaan. Valitettavasti siivousala ei ollut niiden arvostetuimpien ammattien kärjessä. Mutta se ei Riinaa haitannut.


Useimmiten asia vain nauratti.


Riina sai huoneen kuntoon ennen kuin nainen palasi tauoltaan. Hän jatkoi rivakasti eteenpäin, ja pian jäljellä oli enää Niklaksen työhuone. Huoneen ovi oli kiinni, joten Riina ei nähnyt, oliko huoneessa ketään. Pienen tovin hän odotti oven takana, mutta koputti sitten reippaasti.


Huoneesta ei kuulunut mitään, joten Riina koputti uudelleen, kovempaa. Vieläkään huoneesta ei kuulunut vastausta, joten Riina avasi oven.


Huone oli tyhjä.


Helpotuksen tunne oli suurempi kuin mitä Riina halusi myöntää. Hänellä ei ollut tapana pelätä mitään eikä ketään. Eikä tämä ollut ensimmäinen kerta kun vastaan tuli hankala asiakas. Miesvaltaisella alalla joutui vähän väliä tekemisiin sovinistien ja vähättelijöiden kanssa. Se ei ollut uutta.


Riina pyyhki pölyjä hyllyiltä ja huomasi Niklaksen työpöydällä valokuvan. Kuvassa oli Niklas, kaunis nainen ja pieni poika. Ilmeisesti Niklaksen perhe?


Miten soma kuva, huomasi Riina ajattelevansa. Mies ei siis voinut olla läpeensä paha, jos hänellä oli noin hurmaava vaimo ja suloinen lapsi. Kenties ensivaikutelma oli ollut väärä, varsin usein näin olikin.


Riina sulki Niklaksen työhuoneen oven. Aulaan palattuaan hän huomasi, että myös käytävän päässä oli valot sammutettu, harmaatukkainen rouva oli lähtenyt kotiin. Riina sammutti valot, päivä oli täynnä.

Yllättäviä kohtaamisia


Monika herätti Riinan seuraavana aamuna. Puhelin soi muutaman kerran, ennen kuin Riina havahtui.


Hänellä oli vapaa aamupäivä, ja hän oli jo eilen illalla päättänyt nukkua pitkään. Hän vilkaisi silmät ristissä seinällä olevaa kelloa, se oli vasta kahdeksan.


– Haloo... Monika?


– Huomenta. En kai herättänyt?


Monikan ääni kuulosti anteeksipyytävältä. Hän todennäköisesti tiesi herättäneensä Riinan.


– No, itse asiassa nukuin vielä. Eihän minulla ollut tänään vuoroa? Olenko unohtanut jotain?


– Ei ole. Anteeksi vaan kovasti että näin vapaapäivänä häiritsen, mutta päätin kuitenkin uskaltaa soittaa. Minulla olisi sinulle pieni keikka, jos kelpaa.


Sinä jos kuka olet oikea henkilö hoitamaan tämän homman.


Riinaa ei nyt olisi huvittanut lähteä mihinkään siivoamaan. Päivällä olisi mentävä yliopistolle, ja hän oli suunnitellut kirjoittavansa vielä muutamia sivuja diplomityöhönsä uusiutuvasta energiasta.


Riina ei kuitenkaan ehtinyt vielä sanoa mitään, kun Monika jatkoi:


– Työhön menee korkeintaan pari tuntia. Saat tuplapalkan. Lisäksi sinun ei tarvitse tehdä mitään, perehdytät vain yhden uuden työntekijän siihen kohteeseen, missä olit aiemmin. Minun piti mennä itse, mutta en millään ehdi. Olen jo matkalla Kouvolaan. Vähitellen Riina alkoi heräillä. Monikan ehdotus ei tuntunut enää niin huonolta. Pari tuntia hän voisi uhrata vallan hyvin, työ kuulosti helpolta, ja palkkakin tulisi tarpeeseen. Hänelle jäisi vielä aikaa tehdä iltapäivällä opintojuttuja. Lisäksi siivottava kohde oli lähellä, joten matkoihin ei tuhlaantuisi aikaa.


– No selvä, tehdään niin. Käyn suihkussa ja syön jotain, onko kello yhdeksän tarpeeksi pian?


– Ihanaa, kiitos Riina. Pelastit minut taas kerran.


Tapaatte ovella kello yhdeksän. Hei vain ja hauskaa päivää.


Monika lopetti puhelun, eikä Riina ehtinyt kysyä, kenet hänen oli määrä tavata yhdeksältä. No, sillä ei ollut väliä. Toivottavasti kuitenkin kyseessä oli joku pätevä henkilö, joka hallitsisi työn. Jos Riina joutuisi opettamaan alusta asti siivoustyön alkeita, ei kaksi tuntia riittäisi mihinkään.


Kymmentä vaille yhdeksän Riina oli sovitussa paikassa. Ketään ei näkynyt. Toivottavasti uudella työntekijällä ei ollut tapana myöhästellä. Se vasta oli ärsyttävää jos mikä.


Riina tarkisti sähköpostit puhelimestaan odotellessa. Parin luennon alkamisaika oli muuttunut. Se ei haitannut mitään. Riina pani puhelimen takaisin taskuun.


Kello oli jo melkein yhdeksän kun parkkipaikalle ajoi musta auto. Musiikin täytyi olla lujalla, koska basson jumputus kuului ulos asti. Riina ei juuri tuntenut autoja. Oliko se uusi vai vanha, sitä Riina ei osannut sanoa, mutta helmiäismaali ja erikoisvanteet kertoivat, että auto ei tainnut olla aivan halvimpia. Hieno auto, Riina myönsi vaikka ei olisi halunnut tunnustaa katsovansa autoja sillä silmällä. Olihan hän sentään ympäristön asialla, ympäristöinsinööri, pelastamassa maailmaa kaikelta saasteelta.


Autosta astui ulos nuori mies. Reippaasti hymyillen hän käveli kohti ovea ja Riinaa.


Riina huomasi aprikoivansa, mitä mies teki tässä yrityksessä. Oliko hän kirjanpitäjä vai konsultti?


Ulkoasusta päätellen hän ei ollut myyjä. Asu oli liian urheilullinen, jalassa näytti olevan lenkkarit, merkkilenkkarit, mutta kuitenkin. Jalassa oli yksinkertaiset farkut. Huppari oli siisti, mutta ei varsinaisesti kuulunut konsultin työasuun. Tummat hiukset olivat tyylikkäästi leikatut, mutta liian pitkät tähän melko konservatiiviseen yritykseen, jotta hän olisi voinut kuulua johtoportaaseen. Miellyttävät, ystävälliset kasvot, Riina pani merkille. Mutta missä viipyy minun työntekijäni? hän ihmetteli.


Riina väisti oven edestä, jotta mies pääsisi ohi. Mies ei kuitenkaan mennyt ovesta sisään vaan jäi seisomaan Riinan viereen.


– Olet varmaan Riina? Minä olen Vili. Sinä tulit opastamaan minua?


Jos joskus voi joku asia yllättää totaalisesti, niin nyt oli sellainen hetki. Riinalla aivan sananmukaisesti loksahti leuka alas.


– Kyllä... Kyllä olen. Mutta minä odotin toisenlaista henkilöä... Riinalta lipsahti ennen kuin hän ehti miettiä sanojaan.


– Ai jaa, ketä sinä odotit? Vili kysyi, ja häntä selvästi hymyilytti.


Riina yritti koota itseään. Älä nyt vain sano että "naishenkilöä". Kuka täällä nyt on sovinisti. Eikö mies ole yhtä hyvä siivooja kuin nainen! Tosin tuo mies sopisi paremmin mainoskuviin malliksi kuin mopin varteen lattioita luuttuamaan.


Riina karisti kurkkuaan. Hän yritti ottaa tilanteen hallintaan ennen kuin menettäisi kasvonsa ihan kokonaan.


– Itse asiassa Monika ei sanonut, kuka tänne on tulossa. Mutta kiva että tulit. Minä olen Riina.

